Όλγκα Κατσούρα

Η Όλγκα Σεργκέιεβνα Κατσούρα (ρωσικά: Ольга Сергеевна Качура, ουκρανικά: Ольга Сергіївна Качура, Ντονέτσκ, ΣΣΔ Ουκρανίας, Σοβιετική Ένωση, 12 Μαΐου 1970 - Χόρλιβκα, Ντονέτσκ, Ουκρανία, 29 Ιουλίου ή 3 Αυγούστου 2022), γνωστή και με το παρωνύμιο Κούρσα ή Κόρσα, ήταν Ουκρανή αστυνομικός και παραστρατιωτικός. Έγινε γνωστή ως αξιωματικός των ενόπλων αποσχιστικών δυνάμεων της Ανατολικής Ουκρανίας κατά τη διάρκεια του Πολέμου στο Ντονμπάς και της Ρωσικής Εισβολής. Σκοτώθηκε το 2022, όταν το όχημά της χτυπήθηκε από πύραυλο και ανακηρύχθηκε μετά θάνατον Ηρωίδα της Ρωσικής Ομοσπονδίας. Αντιθέτως, στην πατρίδα της κατηγορήθηκε για διάπραξη εγκλημάτων πολέμου και παράλληλα καταδικάστηκε ερήμην σε κάθειρξη για τη συμμετοχή της στις φιλορωσικές δυνάμεις της Λ.Δ. Ντονέτσκ.

 Βιογραφία 
Η Κατσούρα γεννήθηκε το 1970 στο Ντονέτσκ της Ουκρανίας και προερχόταν από στρατιωτική οικογένεια. Εισήχθη στο Πολυτεχνείο του Ντονέτσκ όπου σπούδασε πάνω στα λογισμικά πυραυλικών συστημάτων, αποφοιτώντας το 1992. Κατόπιν σταδιοδρόμησε επί σειρά ετών στην ουκρανική αστυνομία (γνωστή τότε ως Μιλιτσία) και το υπουργείο Εσωτερικών. Μετά την αποστράτευσή της, εργάστηκε για σύντομο χρονικό διάστημα σε εταιρεία ιδιωτικής ασφαλείας. Ασχολείτο ενεργά με το δυναμικό τρίαθλο (powerlifting) και ήταν μητέρα μιας κόρης και ενός υιοθετημένου γιού.
αριστερά|μικρογραφία|196x196εσ|Αποκαλυπτήρια αναθηματικής πλάκας προς τιμήν της Κατσούρα (Κοπέισκ, Ρωσία)
Κατά το 2014, μετά το ξέσπασμα του Πολέμου στην περιοχή του Ντονμπάς, προσχώρησε στις αποσχιστικές δυνάμεις της Λ.Δ. του Ντονέτσκ, συμμετέχοντας από νωρίς στη συγκρότηση της Λαϊκής Πολιτοφυλακής υπό τον Ιγκόρ Μπέζλερ. Στη συνέχεια υπηρέτησε σε μηχανοκίνητη ταξιαρχία πεζικού και αργότερα, έχοντας τον βαθμό του συνταγματάρχη, ανέλαβε τη διοίκησης μεραρχίας πυροβολικού. Έλαβε μέρος σε διάφορες μάχες, όπως στο Ιλοβάισκ, στο Ντεμπάλτσεβε κ.ά.

Σκοτώθηκε την 29η Ιουλίου ή την 3η Αυγούστου του 2022 στη Χόρλιβκα, όταν το όχημα στο οποίο επέβαινε επλήγη από εχθρικό πύραυλο, με τον θάνατό της να ανακοινώνεται επισήμως μερικές ημέρες αργότερα. Αναφέρεται ως η πρώτη γυναίκα ανώτερη αξιωματικός των ρωσικών δυνάμεων που έχασε τη ζωή της κατά τη διάρκεια των εχθροπραξιών.

 Αποτίμηση 
μικρογραφία|247x247εσ|Ο Βλ. Πούτιν με την κόρη της Κατσούρα στο Κρεμλίνο.
Η Κατσούρα αποτελούσε μια εξαιρετικά δημοφιλή προσωπικότητα στις τάξεις των φιλορώσων αυτονομιστών της Ανατολικής Ουκρανίας. Η ίδια παραχωρούσε συχνά συνεντεύξεις, με τις δηλώσεις της, ωστόσο, να κρίνονται με αρνητική χροιά από Δυτικά ΜΜΕ. Με τη γνωστοποίηση του θανάτου της έλαβε τον τίτλο της Ηρωίδας της Ρωσικής Ομοσπονδίας. Το βραβείο παρέλαβε λίγους μήνες αργότερα η κόρη της, Έλενα Καραμπέτ, σε συνάντηση με τον Βλαντιμίρ Πούτιν στο Κρεμλίνο. Τον Αύγουστο του 2023, πραγματοποιήθηκαν αποκαλυπτήρια ανδριάντα της στο Νοβοκουζνέτσκ της Ρωσίας.

Αντιθέτως, η Κατσούρα κατηγορήθηκε επανειλημμένως από το ουκρανικό κράτος για τη διάπραξη εγκλημάτων πολέμου που περιλάμβαναν χτυπήματα εναντίον κατοικημένων περιοχών και δολοφονίες αμάχων από τις μονάδες που η ίδια διοικούσε, με παράλληλη χρήση ουκρανικών στρατιωτικών διακριτικών. Επιπλέον, όσο ήταν ακόμη εν ζωή καταδικάστηκε ερήμην σε πολυετή κάθειρξη για τρομοκρατία, λόγω της δράσης της στο πλευρό των αποσχιστικών δυνάμεων της Λ.Δ. Ντονέτσκ .

 Παραπομπές 

 Δείτε επίσης 

 Αρσέν Παβλόφ
 Μιχαήλ Τόλστιχ
 Λαϊκή Δημοκρατία του Ντονέτσκ
 Πόλεμος στο Ντονμπάς
 Εισβολή της Ρωσίας στην Ουκρανία

 Εξωτερικοί σύνδεσμοι 



Κατηγορία:Ουκρανοί στρατιωτικοί
Κατηγορία:Ρώσοι στρατιωτικοί
Κατηγορία:Αστυνομικοί
Κατηγορία:Λαϊκή Δημοκρατία του Ντονέτσκ